《待旦轩为指挥作》
明代·梦观法师

东方将军文且武，一片丹心思报主。
主恩未报不遑宁，起坐辕报待天曙。
城头落月照西营，明星烂然河汉横。
披衣耿耿不成寐，南埭鸡鸣朝已盈。
丈夫立功垂不朽，著鞭岂在他人后。
骅骝骤去疾于风，金印悬来大如斗。
击剑高歌夜气浮，剑光凛凛横清秋。
长缨系取单于颈，巨杯擎出月支头。
将军才华灿云锦，军中更置婆留枕。
太平天子尚宵衣，我独胡为自安寝。